北溪蒼山謀避寇念青陽蒼山徘徊不忍作古調開之
作者：利登
朝代：宋

paragraphs: 憶我昨選勝，瓶錫來蒼山。
上巖豁萬里，下峽窮重玄。
謂此已勝絕，可以無梅川。
後同北溪遊，青陽稅塵鞍。
險流貫地軸，危瀑垂天關。
雲氣夜結構，如有飛來仙。
迥然幽且深，直可無塵寰。
乃知天壤寬，淺目非所沿。
亦豈無勝此，天不丐我閑。
豺虎白日行，俘掠無崖巔。
此境亦莫保，惜此時運艱。
二君皆駿人，銓時洞遐觀。
考槃擇澗谷，取數良已慳。
天尚不子與，而遣纏世患。
十月崆峒路，霜風吹羈單。
回首舊遊處，野狐嘷暮烟。
天地豈不寬，我身靡所安。
思古英達士，豈皆薄龍盤。
求隠有不可，勳名乃窮年。
困衡心慮閒，庸非大任緣。
勉哉慎所從，致主或不難。
逃死復誦此，自笑還自憐。
念我昔時語，夢驚老雲間。
茲事今已晚，誰能復長嘆。